Технологичният фестивал Webit 2019 през нашите очи - Център за изпитване и европейска сертификация
Технологичният фестивал Webit 2019 през нашите очи
Публикувано на 16 Май 2019
В два поредни дни, ние, от маркетинг екипа на ЦИЕС имахме възможност да присъстваме на атрактивното откриване на технологичния фестивал Webit 2019, последвано от интересни лекции, демонстрации и панели. Даваме си сметка колко усилен труд по подготовката е необходим, за да се случи събитието във формата, в който беше проведено. Спрямо миналата година, организацията ни се стори още по-успешна, форумът по-внушителен, а мястото на провеждане: НДК – по-удачно.
Имахме възможност да чуем презентациите на основатели и изпълнителни директори на компании, изследователи, предприемачи и инвеститори. Да станем свидетели на любопитни демонстрации на технологичните постижения и иновации, сред които представянето на робота компаньон Хармъни, летящия мотор, интелигентния софтуер и интуитивния хардуер с приложение в хирургията и кибер обувките.
Имахме желание да присъстваме на всяка отделна лекция, но това нямаше как де се случи поради паралелното представяне на панелите в различните зали. От гледна точка на нашата работа, най-полезни за нас бяха панелите, в които участваха експерти в областта на дигиталния маркетинг, социалните медии, дизайна и бранд мениджмънта. Освен, че имаше какво да научим, можахме да се насладим на панелната дискусия „Как да създадете премиум, бутик или масс бранд, които да са от значение“, да разберем какви са тенденциите в социалните медии в България и дигиталните практики на представяне, които наистина работят.
Случващото се за единадесета поредна година Webit събитие е вдъхновяващ пример за това как една смела и луда идея може да стане реалност и в нашата страна.